Zimbabwea 37 vuotta hallinnut presidentti Robert Mugabe on eronnut. Parlamentin puhemies Jacob Mudenda luki Mugaben erokirjeen parlamentille illansuussa.

Kirjeessä Mugabe kertoo eroavansa vapaaehtoisesti, jotta vallan siirto voi tapahtua sujuvasti.

Tieto erosta tuli vähän sen jälkeen, kun parlamentti oli aloittanut virkasyytemenettelyn presidenttiä vastaan. Ilmoituksen jälkeen parlamentissa puhkesi riemukas juhlinta.

Myös pääkaupungin Hararen kaduille on virrannut tuhansia juhlivia ihmisiä. Autontorvet soivat ja hurraahuudot raikuvat.

Hallitsevan Zanu-PF -puolueen edustajien mukaan maan johtoon on nousemassa Mugaben syrjäyttämä varapresidentti Emmerson Mnangagwa. Hänen on määrä vannoa virkavala keskiviikkona tai torstaina.

Sotilasjohtaja Constantino Chiwenga on kehottanut kaikkia poliittisia puolueita toimimaan maltillisesti.

Zimbabwen parlamentin puhemies Jacob Mudenda Jekesai Njikizana / AFP

Lähtölaskenta alkoi varapresidentin potkuista

93-vuotias Mugabe on hallinnut Zimbabwea siitä lähtien, kun maa itsenäistyi Britanniasta vuonna 1980.

Hän on ollut suosittu äänestäjien keskuudessa, mutta viime vuosina hänen valtakauttaan ovat varjostaneet yhä syvenevä talouskriisi ja väkivalta poliittisia vastustajia kohtaan.

Mugaben lähtölaskenta alkoi siitä, kun hän kaksi viikkoa sitten erotti varapresidentti Emmerson Mnangagwan.

Moni uskoi, että tarkoituksena oli raivata tietä Mugaben Grace-vaimon nousulle miehensä seuraajaksi.

Sen jälkeen Zimbabwen armeija syrjäytti Mugaben ja Hararen asukkaat lähtivät sankoin joukoin kaduille vaatimaan presidentin eroa.

Lähteet: Reuters, AP